SAUK Onthou: Die Westdene Bus Ramp 28 Maart 1985 | SAUK.co.za - Nuus.info
Vanaand begin ons met 'n reeks van Onthou programme en wil net vir Sonette bedank vir al haar hulp en harde werk. Sien ook video heel onder.
Vanaand die Westdene Bus ramp 28 Maart 1985. 30 jaar ná die Westdene-busramp: 'Dit is elke jaar moeilik'
Ek onthou dit nog goed dit was baie hartseer ek het in die omgewing gebly en van die kinders se ouers was huisvriende van my ouers.
Die berig in die Beeld 30 jaar gelede
"Waar is mý kind?"
Hierdie wanhoopskreet het gister by die Westdene-dam soos 'n refrein opgeklink. Skuins voor halftwee het 'n drama hom hier begin ontvou deurdat 'n verdiepingbus vol kinders van die Hoërskool Vorentoe op pad na Triomf van die pad in die dam gestort het.
Skaars 'n uur later, terwyl die lyke, gekleed in die maroen, wit en grys van die skool, een ná die ander voor duisende geskokte oë na die oppervlak gebring is, het Suid-Afrika geweet: die grootste kinderramp nog het die land getref.
Geharde polisiemanne en koerantmanne het gehuil terwyl 'n dramatiese redpoging aan die gang was om die oorlewendes te probeer red en kermende moeders die polisiemanne gesmeek het om uit te vind waar hul kinders is. "Sê my tog asseblief, meneer, waar is mý kind?" Talle mense, veral leerlinge van die skool, het op die toneel ineengestort en moes behandel word.
Laataand, met die bus van die dood uitgehaal, het 'n makabere gesig die duikers begroet. Die bus se flikkerligte het nog aan en af geflits. Die klokkie wat lui om aan te dui dat iemand by die volgende halte wil afklim, het geskril…
" SÊ MY TOG ASSEBLIEF, MENEER, WAAR IS MÝ KIND? "
'n Hulpfonds vir naasbestaandes van slagoffers en 'n komitee om begrafnisreëlings te koördineer, is reeds op versoek van min. Pik Botha, wat lid van die parlement vir Westdene is, in die lewe geroep.
Die sterftesyfer sou aansienlik hoër gewees het as vier mans nie onverskrokke in die dam gespring en met hul kaal hande van die bus se ruite uitgebreek het nie. Hulle het verskeie kinders van 'n gewisse watergraf gered.​
Teen gisteraand kon nog nie verklaar word waarom die bus buite beheer geraak het nie. Die bus het weens 'n onverklaarbare rede skielik links geswenk. Die moontlikheid bestaan dat 'n motor teen die bus gebots het, maar dit kon nog nie bevestig word nie.
Duikspanne van die polisie en lede van die ambulansdiens se paramediese spanne was binne minute op die toneel. 'n Boot is sowat 'n halfuur ingespan om die duikers te help.
Die ouers van 'n st. 7-leerling, Annelie van Tonder, het bevestig dat sy ook dood is. By die J.G. Strijdom-Hospitaal is vasgestel Tanja Pieters, Jacqueline Hurwitz en Michael Baretta is laataand daar oorlede.
'n Uur ná die ramp was die meeste beseerdes weggebring. Duikers het toe lyke uit die boonste vlak van die bus gehaal. Daarna is geprobeer om die bus uit te lig om nog lyke onderin die bus uit te kry. Die bus was toe nog in die slik en modder op die bodem van die dam vasgesuig.
In 'n stadium is apparaat onder die water gevat om die bus mee oop te sny. Sodoende is die res van die kinders uitgehaal. Eers gisteraand omtreeks sewe-uur is daarin geslaag om die bus uit die water te lig. Die bus is nie ernstig beskadig nie.
Die duikers se taak is baie bemoeilik deur die slik en modder in die water wat om die bus opgewarrel het. Die lyke van die kinders is eers deur die duikers op die dak van die bus gelê voordat dit met 'n draagbaar oor die sowat tien meter water na die kant getrek is.
In 'n stadium het die duikers die lyke van die kinders so vinnig uitgebring dat daar 'n tekort aan komberse ontstaan het om die gesigte mee toe te maak. Die honderde mense wat om die toneel ​saamgedrom het, het die afgryslike gesig in stilte aanskou.
Nadat al die lyke uit die bus gehaal is, het die duikers nog toue om die dak van die bus gespan in 'n poging om die bus uit die dam te lig. Gebreekte banke en skoolboeke het uit die bus gedryf soos dit uit die water gelig is.
Duikers van die polisie, brandweer, verkeersdepartement en 'n duikklub het mekaar deurentyd afgelos terwyl hulle 'n vasgestelde soekpatroon met behulp van dryfboeie in die modderige water gevolg het.
Mej. Marietjie Harmse, 'n aanvallige vrou van Boksburg, het omstreeks nege-uur opgedaag en haar hulp aangebied. Sy is 'n opgeleide duiker en hoewel sy met siekverlof is, het sy onmiddellik van Boksburg na die Westdene-dam gery om hulp aan te bied.
Verskeie nuuskieriges het tot laat teen die tydelike afskortings aan weerskante van die brug saamgedrom. 'n Swartkopvrou het teen die tralies geleun en hard gesnik. Sy wou of kon nie sê of van haar familie in die bus was nie.
« ANC wil media se mond snoer, Boere verder verdruk en chaos by Universiteite misbruik vir hul eie doeleindes